  Виталий Пронин - 500 манетты ӧвӧл ке, уж ӵектыны ум быгатӥське.Макем  зол кекатэ ёрмон, сокем зол улӟо пӧяськисьёс, ёрмись муртъёс вылын узырмыны турттӥсьёс. Одӥг тодмоелэн студент пиез вань. Няньлы уг ёрмо бен, но туала арын пиналъёс макем вазь ужаны кутско, сокем ӟеч лыдъяське. Соин анай ёртӥз:  ужа но ужа... Студент  амалтэк ялонъёсын газетъёсты бугыръяны кутскиз. Сюриз ведь: ӝыны нуналлы архивын ужась, пе, кулэ,  уждунэз 12 сюрс манет. Талэсь устозэ  студентлы мар сӥзёд на?  Собеседование шуонын сое туж кельшытӥзы, но куинь нунал, пе, дышетсконо луоз, со понна 400 манет тыроно. Ма, туж умой, сотэк кызьы мазэ-созэ валалод. Вуоно уждун понна тамындаез гинэ жаль ӧвӧл.  Зэм,  куке, архивын ужаны дышетэм интые, сетьын ужан маркетинг сярысь вераны ӧдъязы, вуоно юрист валатскиз кытчы сюремзэ. Куриз, огкылзэс тӥяса, коньдонзэ берыктыны. Паймоно кадь, егит муртлэн сыӵе выросэзлы «уж ӵектӥсьёс» ӧз пумитъяське, «я» шуизы но ӵуказеяз ик коньдонзэ берыктӥзы.Огласянь, луэ вал, дыр,   400 манет вылэ сялӟыны, но кулэ-а? Угось таӵе  фирмаос оскись, ёрмись муртъёс вылын узырмыны туртто. Озьы, уж шедьтэм интые, куанер студентъёс но котькуд безработнойёс берпум копейказэс  кузьмало. Куинь нунал лекция кылзэмзы бере соослы коньдонзэс нокин но уз берыкты ни - договорын уго уже интыяны нокин уг сӥзьы. Ма, собере, кинлэн потоз мултэс керӟегъяськемез? Законъёсты йӧскадь тодӥсь ӧвӧл, нош 400 манет понна судэ нокин уз вазиськы, уката дуногес усёз. Соин валче сак луэ: уж ӵектӥсь (работодатель)  уже куриськисьлэсь ноку коньдон уг басьты, куре ке, озьыен пӧяське - соин ик токма дырдэс но, коньдондэс но эн быдтэ, берытскыса кошке. Котьку нырысь  огкылэн тодматске!Шӧкыч уром Суредаз Василий Пахомов Теги: шкыч  